
	ACTA 


	Expedient núm.: 
	Òrgan col·legiat: 

	JGL/2023/23 
	La Junta de Govern Local 


	DADES DE CELEBRACIÓ DE LA SESSIÓ 

	Tipus de convocatòria 
	ordinària

	Data 
	17 de juliol de 2023 

	Durada 
	des de les 16.00 fins a les 18.00 hores 

	Lloc 
	saló de sessions de la casa consistorial 

	Presidida per 
	Judit Gisbert i Ester 

	Secretària actal. 
	Immaculada Jané i Viñals 


	ASSISTÈNCIA DELS MEMBRES DE LA JUNTA DE GOVERN LOCAL

	Nom i cognoms
	Càrrec
	Assisteix

	Judit Gisbert i Ester
	alcaldessa presidenta
	Sí

	Joan Parcerisa i Albacete
	1r tinent d’alcaldessa
	Sí

	Maria Pilar Viladrich i Masana
	2a tinenta d’alcaldessa
	Sí

	Ramon Montaner i Viladrich
	3r tinent d’alcaldessa
	Sí

	Maria Moumen Es Saddouki
	4a tinenta d’alcaldessa
	Sí


Una vegada verificada per la secretària actal. la constitució vàlida de l’òrgan, la presidenta obre la sessió, procedint a la deliberació sobre els assumptes inclosos en l’ordre del dia.
	A) PART RESOLUTIVA 


	Expedient 1370/2023. Decret d'Alcaldia 265/2023, de 14 de juliol – delegació de competències de l’Alcaldia a favor de la Junta de Govern Local

	Favorable
	Tipus de votació: unanimitat

	Es dona compte del decret d'Alcaldia 265/2023, de 14 de juliol, de delegació de competències de l’Alcaldia a favor de la Junta de Govern Local, i que es transcriu tot seguit:
"Atès que es considera necessari que la Junta de Govern Local tingui atribuïdes més competències de les que se li atribueixen per llei;
Atès que aquesta Alcaldia té reconeguda per llei la possibilitat de delegar l'exercici d'algunes de les competències que té atribuïdes en altres òrgans de la Corporació, sempre que no es trobin incurses en els supòsits de prohibició als quals es refereix l'article 21.3 de la Llei 7/1985, de 2 d'abril, reguladora de les bases del règim local;
Fent ús de les facultats previstes als articles 9.1 de la Llei 40/2015, d'1 d'octubre, de règim jurídic del sector públic, 21.3 de la Llei 7/1985, de 2 d'abril, reguladora de les bases del règim local, els article 53.3 i 54.2 b) del Decret legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya, i d'acord amb els articles 43, 44, 45, 114 a 118, 120 i 121 del Reglament d'organització, funcionament i règim jurídic de les entitats locals, aprovat per Reial decret 2568/1986, de 28 de novembre,
Resolc
Primer. Delegar a favor de la Junta de Govern Local l’exercici de totes les meves atribucions, llevat les de convocar i presidir les sessions del Ple i de la Junta de Govern Local, decidir els empats amb vot de qualitat, la concertació d’operacions de crèdit, la direcció superior de tot el personal, la separació del servei dels funcionaris i l’acomiadament del personal laboral, i les esmentades als apartats a), e), j), k), l) i m) de l’article 21.1 e la Llei 7/1985 i les anunciades als punts b), f), k), l), m) i s) de l’article 53.1 de la Llei municipal i de règim local de Catalunya.
Conseqüentment, delego a favor de la Junta de Govern Local les atribucions següents:
1. Dirigir, inspeccionar i impulsar els serveis i les obres municipals.
2. Publicar, executar i fer complir els acords municipals.
3. El desenvolupament de la gestió econòmica d’acord amb el pressupost municipal aprovat, autoritzar i disposar de despeses dins els límits de la seva competència, concertar operacions de crèdit, amb exclusió de les que preveu l’article 177.5 del RDL 2/2004, de 5 de març, que aprova el Text refós de la Llei d’Hisendes Locals (TRLLHL), sempre que aquelles estiguin previstes en el pressupost i llur import acumulat en cada exercici econòmic no superi el 10% dels recursos ordinaris, llevat les de tresoreria que li correspondrà quan l’import acumulat de les operacions vives en cada moment, incloent la nova, no superi el 15% dels recursos corrents liquidats en l’exercici anterior (article 52 del TRLLHL); reconèixer obligacions en els límits de la seva competència.
4. Aprovar l’oferta de treball públic d’acord amb el pressupost i la plantilla aprovats pel Ple, aprovar les bases de les proves per seleccionar el personal i per als concursos de provisió de llocs de treball i distribuir les retribucions complementàries que no siguin fixes i periòdiques.
5. Sancionar les faltes de desobediència a la seva autoritat o les infraccions de les ordenances municipals, llevat dels casos en què la facultat s’atribueixi a altres òrgans.
6. Les aprovacions dels instruments de planejament de desenvolupament del planejament general no expressament atribuïdes al Ple, així com la dels instruments de gestió urbanística i dels projectes d’urbanització.
7. Les contractacions i les concessions de tot tipus quan llur import no superi el 10% dels recursos ordinaris del pressupost ni, en qualsevol cas, els 3.000.000,00 €; incloses les de caràcter plurianual quan la seva durada no sigui superiors a quatre anys, sempre que l’import acumulat de totes les seves anualitats no superi ni el percentatge indicat, referit als recursos ordinaris del pressupost del primer exercici, ni la quantia assenyalada.
8. L’aprovació dels projectes d’obres i de serveis quan sigui competència per a la seva contractació o concessió i estiguin previstos en el pressupost.
9. L’adquisició de béns i drets quan el seu valor no superi el 10% dels recursos ordinaris del pressupost ni els 3.000.000,00 €, i també l’alienació del patrimoni que no superi el percentatge ni la quantia indicats en els supòsits següents:
· La de béns immobles, sempre que estigui prevista en el pressupost.
· La de béns mobles, llevats dels declarats de valor històric o artístic l’alienació dels quals no es trobi prevista en el pressupost.
10. Concedir llicències, llevat que les lleis sectorials atribueixin aquesta facultat expressament al Ple o a la Junta de Govern Local.
11. Imposar sancions amb relació a les competències municipals, d’acord amb les lleis i els reglaments de desenvolupament.
12. La resolució dels recursos de reposició que puguin interposar-se contra actes delegats a aquests actes.
13. Les altres atribucions que expressament atribuïdes a l’alcalde per les lleis i les que la legislació assigna al municipi i no atribueix a altres òrgans municipals.
Segon. Els actes dictats per la Junta de Govern Local en exercici de les atribucions que li han estat delegades en aquesta Resolució, indicaran expressament aquesta circumstància i s'entendran dictats per l’Alcaldia d'aquest Ajuntament.
Tercer. Les competències anteriorment assenyalades en cap cas podran ser delegades a favor de terceres persones i seran exercides personalment per la Junta de Govern Local, sens perjudici que aquesta pugui, en qualsevol moment, sotmetre a consideració i resolució de l’alcaldia, amb caràcter excepcional i proposta raonada, qualsevol assumpte atribuït a les competències delegades.
Quart. La delegació conferida en la present Resolució requerirà per a la seva eficàcia l'acceptació de l'òrgan delegat, entenent-se aquesta atorgada tàcitament si no es formula davant aquesta Alcaldia expressa manifestació de no acceptació de la delegació en el terme de tres dies hàbils comptats des del següent a aquell en què li sigui notificada aquesta resolució.
Cinquè. Aquest decret entrarà en vigor i produirà efectes des del mateix dia de la seva signatura, i fins que l’alcalde no el revoqui o no es produeixi el nomenament d’un nou alcalde.
Sisè. Comunicar la present resolució a la Junta de Govern Local.
Setè. Publicar la present resolució en el Butlletí Oficial de la Província [i en el municipal].
Vuitè. Donar trasllat al Ple de la Corporació, en la primera sessió que aquest celebri, del contingut de la delegació.
Novè. Aplicar, respecte a tot el no previst expressament en la present resolució, les regles que per a la delegació de competències de l'alcalde es preveuen en la Llei 7/1985, de 2 d'abril, reguladora de les bases del règim local, i del Reglament d'organització, funcionament i règim jurídic de les entitats locals, aprovat pel Reial decret 2568/1986, de 28 de novembre, quant a les regles que per a la delegació s'estableixen en aquestes normes."


AIGÜES
	Expedient 1353/2023. Revisió facturació aigua 1r trimestre de 2023 – c/ dels Castanyers

	Favorable
	Tipus de votació: unanimitat

	Vista la sol·licitud de revisió de la facturació d’aigua d’un habitatge situat al carrer dels Castanyers corresponent al 1r trimestre de 2023, ja que té un consum molt elevat a causa d’una fuita d’aigua;
Vist que la fuita s’ha produït per un fet fortuït no atribuïble a la negligència de l’usuari d’aquest servei;
A proposta del regidor delegat de Serveis,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda refer la factura de subministrament d’aigua corresponent al 1r trimestre de 2023 tenint en consideració la fuita d’aigua. Si el rebut està pagat, es farà un abonament al compte bancari per la diferència d’imports; si el rebut està pendent de pagament, es girarà un nou rebut amb l’import que correspongui després d’aplicar els preus de fuita.


CEMENTIRI
	Expedient 1147/2023. Canvi de nom de la concessió de dret funerari d’un nínxol de la part nova A

	Favorable
	Tipus de votació: unanimitat

	Vista la sol·licitud de canvi de titular de la concessió de dret funerari d’un nínxol de la part nova A del cementiri municipal de Solsona;
A proposta del regidor delegat de Serveis,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda concedir el canvi de nom sol·licitat, un cop pagada la taxa establerta a l'ordenança corresponent. La taxa per l'expedició d'un títol de nínxol o renovació ascendeix a 19,50 €. Es comunica al sol·licitant que s'ha de passar a recollir el títol del nínxol per l'Oficina d'Atenció Ciutadana.


CONTRACTACIÓ
	Expedient 1986/2021. Contracte obert de servei – Manteniment funcional i preventiu de l'enllumenat públic

	Favorable
	Tipus de votació: unanimitat

	El 30 de gener de 2023, la Junta de Govern Local acordà adjudicar el contracte de serveis “Manteniment funcional i preventiu de l'enllumenat públic” a l’adjudicatari Riemar Projectes instal·lacions, SL, amb CIF núm. B17798521, per l’ import de 63.139,25 € (sense IVA), 13.259,24 € (21% d'IVA), el que fa un total de 76.398,49 € (IVA inclòs); i amb la resta de les condicions que figuren en la seva oferta i les que es detallen en els plecs de clàusules administratives particulars i de prescripcions tècniques, per una durada d’un any, prorrogable un any més, fins a un màxim de dos anys.
El 10 de febrer de 2023, el Tribunal Català de Contractes del Sector Públic comunica a l'Ajuntament de Solsona que s'ha iniciat l'expedient: N-2023-0060 per a la resolució del recurs especial en matèria de contractació interposat per l'empresa Instal·lacions Malé, SL, amb CIF núm. B25025297, contra l'acord de la Junta de Govern Local de 31 de gener de 2023, pel qual s'adjudica el contracte de manteniment funcional i preventiu de l'enllumenat públic al licitador Riemar Projectes i Instal·lacions, SL (exp. núm. 1986/2021).
El 15 de febrer de 2023, l’Ajuntament dona trasllat al TCCSP del requeriment de documentació sol·licitada: índex de l'expedient, els fitxers que formen part de l'expedient i l'informe amb l'enumeració succinta dels fets, les disposicions aplicables, la motivació de la decisió adoptada i altres al·legacions realitzades per l'òrgan de contractació.
El 14 de juliol de 2023, el Tribunal Català de Contractes del Sector Públic comunica a l’Ajuntament  la resolució núm. 440/2023  acordada en relació a l'expedient  referenciat (N-2023-0060):
1. Desestimar el recurs especial en matèria de contractació presentat per J.M.P., en nom i representació de l'empresa Instal·lacions Malé, SL, contra l'acord d’adjudicació del contracte de serveis de manteniment funcional i preventiu de l'enllumenat públic, adoptat per la Junta de Govern Local de l'Ajuntament de Solsona en data 30 de gener de 2023 (expedient 1986/2021).
2. Aixecar la suspensió automàtica de l’adjudicació prevista en l'article 53 de la LCSP, a l'empara del que disposa l'article 57.3 del mateix cos legal.
3. Declarar que no s'aprecia la concurrència de mala fe o temeritat en la interposició del recurs, per la qual cosa no escau la imposició de la sanció prevista en l'article 58.2 de la LCSP.
4. Notificar aquesta resolució a totes les parts.
Fonaments de dret
L'article 53 de la Llei 9/2017, de 8 de novembre, de contractes del sector públic, estableix que una vegada interposat el recurs, queda en suspens la tramitació del procediment quan l'acte recorregut sigui el d'adjudicació.
L'article 57.3 de la mateixa norma diu que la resolució ha d'acordar l'aixecament de la suspensió de l'acte d'adjudicació si en el moment de dictar-la continua suspès, així com la resta de mesures cautelars que s'hagin acordat i la devolució de les garanties la constitució de les quals s'hagi exigit per a la seva efectivitat, si és procedent.
La disposició addicional segona de la LCSP, regula les competències en matèria de contractació en les entitats locals.
Per l'exposat, la Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda:
Primer. Citar a l’adjudicatari Riemar Projectes instal·lacions, SL, per a la formalització del contracte de serveis pel “Manteniment funcional i preventiu de l'enllumenat públic”, d'acord amb l'estipulat al plec de clàusules administratives particulars i al plec de prescripcions tècniques, que figuren en l'expedient, documents contractuals que accepta incondicionalment i sense cap reserva; i amb l’oferta presentada per la mateixa l’empresa.
Segon. Notificar aquest acord a l'adjudicatari i comunicar-ho al Tribunal.


	Expedient 600/2018. Pròrroga contracte rènting vehicle Policia Local – matrícula 5122 KNC

	Favorable
	Tipus de votació: unanimitat

	L'alcaldessa informa que el contracte de rènting del vehicle de la Policia Local amb matrícula 5122 KNC acaba el dia 31 de juliol de 2023 i s’ha sol·licitat a Alphabet Fleet Management SAU la possibilitat de prorrogar el contracte fins el 31 de desembre de 2023.
L’empresa Alphabet Fleet Management SAU ha presentat contracte de pròrroga fins el 31 de desembre de 2023 amb una quota mensual de 837,24 €, més 21% IVA.


CONVENIS
	Expedient 1295/2023. Formalització d'un nou conveni per al desplegament del Pla Educatiu d’Entorn de Solsona

	Favorable
	Tipus de votació: unanimitat

	Atès que el conveni de col·laboració amb el Departament d’Educació per al desplegament del Pla Educatiu d’Entorn en el territori finalitza el proper dia 31 d’agost de 2023;
Vist l’Acord de Govern GOV/91/2023, de 18 d’abril, pel qual s’estableixen les condicions mínimes per formalitzar els termes de la col·laboració i el finançament dels plans educatius d’entorn;
Vist que el punt 1.1 de l’acord esmentat estableix que, per donar continuïtat als plans els ajuntaments han de manifestar la voluntat de fer-ho a través d’un acord de Ple municipal;
A proposta de la regidora delegada d’Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda:
1. Trametre a la Direcció General d’Atenció a la Família i Comunitat Educativa la voluntat de l’Ajuntament de Solsona de formalitzar un nou conveni per al desplegament del Pla Educatiu d’Entorn.
2. Portar aquest acord a la propera sessió del Ple municipal per a la seva ratificació.


	Expedient 1355/2023. Conveni de col·laboració entre l'administració de la Generalitat de Catalunya, mitjançant el Departament d'Educació i l’Ajuntament de Solsona per al Pla Educatiu d'Entorn

	Favorable
	Tipus de votació: unanimitat

	Atès que el conveni de col·laboració vigent entre el Departament d’Educació i l’Ajuntament de Solsona finalitza el proper dia 31 d’agost de 2023, es dona compte del nou conveni de col·laboració entre l’Administració de la Generalitat de Catalunya mitjançant el Departament d’Educació i l’Ajuntament de Solsona per al Pla Educatiu d’Entorn fins al curs 2026-2027 i que es transcriu tot seguit:
«Conveni de col·laboració entre l’Administració de la Generalitat de Catalunya mitjançant el Departament d’Educació i l’Ajuntament de Solsona per al Pla Educatiu d’Entorn
Reunits
D’una banda,
L’Honorable senyora Anna Simó i Castelló, consellera d’Educació, nomenada pel Decret 102/2023, de 12 de juny (DOGC núm. 8934A de 12 de juny del 2023), i actuant en virtut de les atribucions que li confereix l’article 12.a de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
I de l’altra,
La Il·lustríssima senyora Judit Gisbert i Ester, alcaldessa de Solsona, elegida en la sessió del Ple de la Corporació de 17 de juny de 2023 i fent ús de les facultats que li són reconegudes a l’article 53.1.a del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d’abril.
En ús de les seves atribucions, ambdues parts es reconeixen mútuament la capacitat jurídica suficient per formalitzar aquest conveni.
Manifesten
1. L’article 156 de la Llei 12/2009, del 10 de juliol d’educació, determina que l’Administració educativa és l’Administració de la Generalitat que actua mitjançant el Departament d’Educació, així com que els ens locals tenen la condició d’Administració educativa en l’exercici de les competències pròpies, d’acord amb l’Estatut i exerceixen també les competències que els hi atribueix la pròpia Llei d’educació.
D’acord amb l’article 40 de la Llei 12/2009, del 10 de juliol, d’educació, els centres i els ajuntaments, per iniciativa de dos o més centres o per iniciativa de l’ajuntament corresponent, poden acordar d’elaborar conjuntament plans o programes socioeducatius que afavoreixin la major integració possible en l’entorn social dels objectius educatius i socials del centre i una millor coordinació entre els recursos de les diferents administracions i dels centres mateixos. Correspon al Govern d’establir les condicions mínimes per formalitzar els convenis que concretin aquests plans i programes.
D’altra banda, estableix el mateix article que les administracions educatives han d’impulsar acords de col·laboració per potenciar conjuntament accions educatives en l’entorn. Aquestes actuacions han de tenir com a prioritat potenciar la convivència i la participació ciutadana i l’ús del català, amb la finalitat de garantir que tots els alumnes tinguin les mateixes oportunitats per conèixer i usar les dues llengües oficials. En l’article 19 del títol III de la mateixa llei es defineix com a comunitat educativa a “totes les persones i institucions que intervenen en el procés educatiu. En formen part els alumnes, les famílies, el professorat, els professionals de l’atenció educativa i el personal d’administració i serveis, l’Administració educativa, els ens locals i els agents territorials i socials, i les associacions que els representen, i també els col·legis professionals de l’àmbit educatiu, l’associacionisme educatiu, les entitats esportives escolars i els professionals, empreses i entitats de lleure i de serveis educatius.”
L’article 118 del Decret 59/2022, de 29 de març, de reestructuració del Departament d’Educació, atribueix a la Direcció General d’Atenció a la Família i Comunitat Educativa la funció d’impuls dels plans educatius d’entorn i altres programes socioeducatius amb els ens locals i amb la resta de la comunitat educativa per promoure la cohesió social i la convivència escolar i donar suport al procés educatiu de l’alumnat.
En l’Actuació 29 del Pacte contra la segregació escolar a Catalunya del 18 de març de 2019, impulsat i subscrit pel Departament d’Educació i el Síndic de Greuges de Catalunya, s’estableix la necessitat d’adequació dels plans educatius d’entorn com a instrument per combatre la segregació escolar, així com la necessitat del desplegament per a tots els centres d’alta complexitat, de plans educatius d’entorn adreçats a enfortir la seva vinculació amb l’entorn i el suport dels agents educatius del territori a la tasca d’aquests centres.
Així mateix, el Pacte també estableix el compromís d’impulsar programes de promoció i reforç de l’oferta d’activitats extraescolars i de l’acollida de matí i tarda dels centres de més complexitat educativa i amb una composició social més desfavorida en el marc dels plans educatius d’entorn.
2. El Departament d’Educació planteja el desenvolupament dels plans educatius d'entorn com a instruments per donar una resposta integrada i comunitària als reptes educatius, coordinant i dinamitzant l’acció educativa dels diferents espais i temps educatius de la vida dels infants i dels joves.
3. El Departament d’Educació, amb la finalitat de millorar les oportunitats en tots els temps i espais educatius dels infants i joves, impulsa els Plans educatius d’entorn com un instrument capaç de connectar els aprenentatges formals i no formals i afavorir l’accés de tot l’alumnat, especialment aquell més vulnerable, a l’educació no formal com un element estratègic d’equitat i igualtat d’oportunitats.
4. Els plans educatius d’entorn són una proposta de cooperació educativa entre el Departament d’Educació i les entitats municipals, amb el suport i la col·laboració d'altres departaments de la Generalitat, que tenen com a objectiu aconseguir l’èxit educatiu de tot l’alumnat i contribuir a la cohesió social mitjançant l'equitat, l’educació intercultural, el foment de la convivència i l’ús de la llengua catalana. Amb la participació de les entitats educatives del territori, es basa en un model d’intervenció educativa global i comunitària que es posa a l’abast de l’alumnat de la zona escolar o del municipi.
5. L’Acord de Govern 91/2023 de 18 d’abril, estableix en el punt primer de l’annex les condicions mínimes per formalitzar els convenis que concretin els plans educatius d’entorn.
6. Que en data 10 d’abril de 2019 el Departament d’Educació i l’Ajuntament de Solsona van signar un conveni de col·laboració per dur a terme un pla educatiu d’entorn, amb vigència fins a l’acabament del curs 2022-2023.
7. Ambdues administracions consideren adequat signar un nou conveni, un cop valorat positivament el desenvolupament del pla educatiu d’entorn. (Aquest punt és pels PEE de nova creació).
Per tot això, ambdues parts acorden la subscripció d’aquest conveni de conformitat amb les següents
Clàusules
Primera. Objecte
L’objecte d’aquest conveni és establir els termes de la col·laboració entre l’Administració de la Generalitat de Catalunya mitjançant el Departament d’Educació i l’Ajuntament de Solsona per contribuir, a través del Pla educatiu d'entorn, al foment de la llengua catalana i a la millora de l'èxit educatiu per a tot l’alumnat en totes les dimensions: personal, acadèmica, social i laboral. Així mateix, es vol afavorir la convivència, la cohesió social, el foment de l’ús de la llengua catalana i la creació i/o el manteniment d’una xarxa educativa que doni una resposta global, integral i més eficaç als reptes educatius.
Segona. Corresponsabilitat
El Departament d’Educació i l’Ajuntament de Solsona seran corresponsables i lideraran conjuntament el Pla educatiu d’entorn.
Tercera. Comissió Representativa-Institucional
Per al desplegament i impuls dels PEE és necessari l’establiment d’àmbits de lideratge i coordinació entre el Departament d’Educació i l’Ajuntament. Es crea la Comissió Representativa-Institucional que és l’òrgan de decisió d’un pla educatiu d’entorn.
La Comissió representativa-Institucional és l’òrgan de decisió del PEE i està integrada pels membres següents:
a) L’alcalde o l’alcaldessa, o la persona que designi, que actua com a president o presidenta.
b) El director o la directora dels Serveis Territorials d'Educació, o la persona que designi.
c) Els membres de les regidories i dels serveis municipals que es consideri oportú.
d) L’inspector o la inspectora d’educació de zona.
e) Els directors o directores dels centres educatius que determini la inspecció d’Educació.
f) El director o la directora dels serveis educatius.
g) L’assessor o l’assessora LIC del PEE.
Aquesta Comissió està presidida per l'alcalde o alcaldessa o la persona que designi amb rang orgànic mínim de regidor o regidora d’educació o cap tècnic d’educació de l’Ajuntament, i actua com a vicepresident/a el/la director/a dels Serveis Territorials d'Educació o la persona que designi amb rang orgànic mínim d’Inspecció d’educació de zona. Actua com a secretari o secretària de la Comissió el cap tècnic d’educació o tècnic d’educació municipal referent del PEE.
La Comissió representativa-institucional té les funcions següents:
a) Concretar, a partir d'una diagnosi prèvia, els objectius específics del Pla Educatiu d’Entorn, tot responent als objectius generals del Departament d’Educació i de l’Ajuntament.
b) Concretar els indicadors sobre els objectius específics i els mecanismes d’avaluació.
c) Concretar l’estructura organitzativa del Pla educatiu d'entorn i definir la composició de la Comissió Operativa i de les comissions participatives o grups de treball.
d) Determinar les comissions participatives o grups de treball necessaris.
e) Recollir els compromisos dels agents educatius participants.
f) Aprovar, anualment, el pla d’actuació i la memòria.
g) Custodiar les actes dels acords adoptats, i vetllar per la seva execució.
h) Fer l’avaluació del Pla Educatiu d'Entorn.
i) Crear la Comissió operativa i els grups de treball.
La Comissió es reuneix de manera ordinària tres vegades durant el curs, i de manera extraordinària sempre que alguna de les parts ho cregui convenient.
Quarta. Comissió operativa
La Comissió operativa és l’òrgan d’execució del PEE i està integrada, com a mínim pels membres següents:
a) El tècnic o la tècnica municipal d’educació referent del PEE.
b) L’assessor o l’assessora LIC.
c) L’orientador o l’orientadora del servei d’orientació d’àmbit comunitari, en el cas que n’hi hagi.
d) Els directors o directores dels centres educatius que determini la inspecció d’Educació.
e) Un o una representant del Serveis d’Educació de la zona.
f) Un o una representant d’aules o centres de formació de persones adultes.
g) Un o una representant d’altres entitats, en cas que sigui necessari.
La Comissió operativa té les funcions següents:
a) Coordinar i dinamitzar el treball de les comissions participatives.
b) Assegurar la coherència de les actuacions amb els objectius establerts en el Pla d’actuació.
c) Elaborar el pla d’actuació, que trasllada a la Comissió representativa-Institucional.
d) Vetllar per tal que les actuacions s’executin d’acord amb el Pla d’actuació.
e) Elaborar la memòria d’actuació anual.
La Comissió operativa es reuneix al llarg del curs escolar, sempre que sigui possible, cada quinze dies, sense perjudici que alguna de les parts estimi convenient reunions puntuals per abordar qüestions determinades.
Cinquena. Comissions participatives o grups de treball
Els grups de treball es creen en funció dels eixos prioritaris que es desprenen del Pla d’actuació del PEE. Els tres grups de treballs mínims que s’han de constituir en qualsevol PEE són els relatius als àmbits d’actuació següents: servei comunitari, esports, i llengua i cultura catalanes. La Comissió representativa-institucional del PEE determina els membres que integren els diferents grups de Treball.
Aquests grups de treball tenen les funcions principals següents:
a) Interactuar i reflexionar sobre l’àmbit específic del grup per diagnosticar possibles necessitats.
b) Elaborar propostes d’actuacions, que trasllada a la Comissió operativa.
c) Fer el seguiment del PEE en l’àmbit concret que l’ocupa i valorar els resultats.
Els Grups de treball es reuneixen amb la periodicitat que acordin els seus membres en funció de les seves necessitats per impulsar les actuacions previstes.
Sisena. Compromisos del Departament d’Educació
Per a l’assoliment dels objectius del present conveni, el Departament d’Educació es compromet a:
1. Coordinar i optimitzar els recursos i els serveis educatius propis i els dels altres departaments implicats per tal de desenvolupar les actuacions adreçades, especialment, a donar suport al Pla Educatiu d’Entorn.
2. Posar a disposició del Pla Educatiu d’Entorn la figura d’un assessor o d’una assessora de llengua, interculturalitat i cohesió social (LIC) que actuï d’agent catalitzador i dinamitzador del PEE en colidertage amb el dinamitzador o la dinamitzadora municipal del Pla.
3. Sensibilitzar i formar els diferents agents educatius que intervenen en el Pla educatiu d’entorn en relació als objectius d’aquest.
4. Potenciar la participació del personal docent i dels diferents agents de la comunitat escolar en les comissions participatives o grups de treball.
5. Promoure l’encaix dels plans educatius d’entorn amb altres actuacions del Departament d’Educació amb les quals comparteixen objectius.
6. Crear grups de treball o comissió impulsora de Servei comunitari, esports i llengua i cultura catalana en el marc del PEE per tal de detectar necessitats, establir objectius i proposar actuacions.
7. Facilitar l’ús dels espais escolars per al bon funcionament del Pla Educatiu d’Entorn.
8. Recollir, documentar i fer difusió de les pràctiques d’èxit portades a terme en el marc del PEE.
Setena. Compromisos de l’Ajuntament
Per a l’assoliment dels objectius del present conveni, l’Ajuntament de Solsona es compromet a:
1. Coordinar i optimitzar els serveis educatius municipals i les actuacions de les altres regidories implicades per tal de facilitar el desenvolupament de les actuacions previstes en el PEE.
2. Posar a disposició del Pla Educatiu d’Entorn la figura d’un tècnic o una tècnica per contribuir al seu funcionament i que actuï d’agent catalitzador i dinamitzador en colidertage amb l’assessor o l’assessora LIC.
3. Sensibilitzar i formar els diferents agents educatius que intervenen en el Pla Educatiu d’Entorn en relació als objectius d’aquest.
4. Promoure l’alineació dels objectius del Pla Educatiu d’Entorn amb els diversos plans i projectes socioeducatius i comunitaris així com amb les plataformes de participació ciutadana i institucional existents en el territori.
5. Potenciar la participació dels agents educatius en les comissions participatives o grups de treball.
6. Posar a disposició del PEE, sempre que sigui possible, les instal·lacions i les infraestructures necessàries per al seu bon funcionament.
7. Crear grups de treball o comissió impulsora de Servei comunitari, esports i llengua i cultura catalana en el marc del PEE per tal de detectar necessitats, establir objectius i proposar actuacions.
8. Promoure la implicació i la participació de les entitats locals socioeducatives, esportives, culturals i de salut en el treball en xarxa per al desenvolupament dels programes i accions previstos en el marc del Pla Educatiu d’Entorn.
9. Recollir, documentar i fer difusió de les pràctiques d’èxit portades a terme en el marc del PEE.
Vuitena. Comissió de seguiment
Es crearà una comissió mixta, que es podrà reunir un cop a l’any a petició d’una de les parts, amb representants d’ambdues parts signatàries. Aquesta comissió de seguiment establirà els mecanismes de seguiment, vigilància i control de les actuacions objecte d’aquest conveni de col·laboració. Així mateix, aquesta comissió resoldrà els possibles casos d’incompliment de les obligacions i compromisos assumits per cadascuna de les parts i establirà les conseqüències aplicables en cas d’incompliment.
Novena. Protecció del menor
Les parts es comprometen a que el personal, sigui propi o extern, que intervingui en l’execució d’aquest conveni, compleixi el que disposa l’article 57.1 de la Llei orgànica 8/2021, de 4 de juny, de protecció integral a la infància i l’adolescència davant la violència, concretament amb el requisit de no haver estat condemnat per sentència ferma per qualsevol delicte contra la llibertat i indemnitat sexuals tipificats al títol VIII de la Llei orgànica 10/1995, de 23 de novembre, del Codi Penal, així com per qualsevol delicte de tràfic d’éssers humans tipificat al títol VII bis del Codi Penal. Aquesta circumstància s’haurà d’acreditar mitjançant la certificació negativa del Registre Central de delinqüents sexuals.
Desena. Protecció de dades de caràcter personal
Les parts es comprometen a complir la normativa vigent en matèria de protecció de dades de caràcter personal, d’acord amb el que determina el Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades, i pel qual es deroga la Directiva 95/46/CE (reglament general de protecció de dades) i la Llei orgànica 3/2018, de 5 de desembre, de protecció de dades personals i garantia dels drets digitals.
També donaran compliment a les previsions establertes a la Llei orgànica 1/1982, de 5 de maig, de protecció civil del dret a l’honor, a la intimitat personal i familiar i a la pròpia imatge.

Tanmateix, les parts s’obliguen a tractar les dades de manera lleial i lícita i a mantenir la confidencialitat sobre els assumptes dels quals tinguin coneixement per raó d’aquest conveni, i no en poden donar difusió sense l’autorització expressa i per escrit de l’altra part i del titular de les dades, llevat dels supòsits en què el consentiment no sigui exigible d’acord amb el que disposa la normativa. La revelació de la informació confidencial, per part de qualsevol de les parts, podrà donar lloc a les responsabilitats corresponents.
Les parts es comprometen a utilitzar tota la informació a la qual tinguin accés, únicament dins del marc d'aquest conveni i a no comunicar les dades a terceres persones, tret que se’n tingui autorització expressa, en els supòsits legalment admissibles.
En el cas que es vulguin utilitzar les dades o imatges dels participants, caldrà prèviament el consentiment. Les escoles o instituts, seguint les instruccions que es donen a tots els centres educatius en els “Documents per a l'organització i la gestió dels centres. Protecció de dades personals”, seran els responsables de gestionar-ho.
Si es volen utilitzar les dades per a una finalitat diferent a la prevista en aquest conveni, s’haurà de disposar del consentiment, així com la del Departament d’Educació.
El deure de confidencialitat subsistirà una vegada finalitzat aquest conveni.
Onzena. Avaluació
Anualment, la Comissió Representativa-Institucional farà una memòria avaluativa del pla d’actuació i del grau d’assoliment dels objectius proposats, que compartirà amb l’Ajuntament de Solsona i els Serveis Territorials d’Educació a la Catalunya Central.
El Departament d’Educació avaluarà la consecució dels objectius del Pla Educatiu d’Entorn en finalitzar els quatre cursos, conjuntament amb la comissió operativa del pla.
Dotzena. Vigència
Aquest conveni serà vigent des de la data de la seva signatura i fins a l’acabament del curs 2026-2027. En qualsevol moment abans de la finalització del termini previst, els signants del conveni en poden acordar unànimement la pròrroga per un període de fins a quatre anys addicionals o la seva extinció.
Tretzena. Finançament
Aquest conveni no té contingut econòmic. No obstant això al segon punt de l’Acord GOV 91/2023, de 18 d’abril, pel qual s'estableixen les condicions mínimes per formalitzar els convenis que concretin els plans educatius d'entorn i el finançament de les actuacions relacionades diu:
- 2 El finançament de les actuacions s'establirà cada curs escolar en la resolució corresponent d'acord amb els mòduls que consten a l'annex i en funció de la disponibilitat pressupostària, i es durà a terme mitjançant transferència.
Catorzena. Resolució del conveni
Seran causes de resolució del conveni les especificades a l’article 51.2 de la Llei 40/2015, d'1 d'octubre, de règim jurídic del sector públic.
En cas d’incompliment de les obligacions i els compromisos assumits per part d’algun dels signants, l’altra pot fer a la part incomplidora un requeriment perquè compleixi en un termini de tres mesos les obligacions o els compromisos que es consideren incomplerts. Aquest requeriment s’ha de comunicar a la Comissió de seguiment del conveni, tal i com s’estableix a la clàusula vuitena, la qual resoldrà els possibles casos d’incompliment de les obligacions i compromisos i n’establirà les conseqüències aplicables que poden comportar l’anul·lació del conveni vigent i la no signatura d’un nou conveni de col·laboració en l’exercici següent en el que s’ha fet efectiva l’anul·lació.
Quinzena. Naturalesa jurídica
Aquest conveni té naturalesa administrativa, i li és d’aplicació el Capítol II del Títol IX la Llei 26/2010, del 3 d’agost, de règim jurídic i de procediment de les administracions públiques de Catalunya, el Capítol VI del Títol preliminar de la Llei 40/2015, d’1 d’octubre, de règim jurídic del sector públic i el Decret 52/2005, de 5 d’abril, de creació i regulació del Registre de convenis de col·laboració i cooperació.
Les qüestions litigioses sobre la interpretació, modificació, resolució i efectes d’aquest conveni que no puguin ser resoltes d’acord amb el mecanisme de seguiment i control contemplat en la clàusula vuitena seran resoltes per la jurisdicció contenciosa administrativa.
I, en prova de conformitat, les parts signen aquest conveni.»
A proposta de la regidora delegada d'Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda aprovar el contingut del conveni esmentat i formalitzar-ne la signatura.


CULTURA
	Expedient 1274/2023. Dinamització Turística Voliacs, SCCL – utilització vestits armats

	Favorable
	Tipus de votació: unanimitat

	Vista la sol·licitud presentada i subscrita per Pau Vilaseca i Sala, representant de la cooperativa Dinamització Turística Voliacs, SCCL, amb NIF núm. F25825217, en què demana poder utilitzar quatre vestits d'armats per dur a terme les visites nocturnes teatralitzades que enguany es duran a terme al Castellvell;
A proposta del regidor delegat de Cultura,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol , i per unanimitat dels assistents, acorda concedir el que sol·licita i s’especifica al sol·licitant que es deixaran els vestits dels armats vells.


	Expedient 1361/2023. Festa de Santa Anna – neteja de la capella

	Favorable
	Tipus de votació: unanimitat

	Vista la sol·licitud presentada i subscrita per Josep Riu i Ros, amb DNI núm. ***0722**, en què demana que es netegi la capella de Santa Anna situada al carrer de Llobera, abans del dia 26 de juliol, per poder-la engalanar amb motiu de la festa del carrer;
A proposta dels regidors delegats de Cultura i de Serveis,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol , i per unanimitat dels assistents, acorda concedir el que sol·licita.


	Expedient 1365/2023. Comissió de Festes de Sant Bernat – utilització material, dia 2 de setembre de 2023

	Favorable
	Tipus de votació: unanimitat

	Vista la sol·licitud presentada i subscrita per Joan Manel Murcia i García, amb DNI núm. ***4875**, representant de la Comissió de Festes de Sant Bernat, en què demana poder disposar de cadires, taulers i cavallets per a 200 persones el dia 2 de setembre, per dur a terme el sopar de la festa de Sant Bernat;
A proposta del regidor delegat de Cultura,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda concedir el que sol·licita, a excepció de les 200 cadires ja que l'Ajuntament les necessita pels actes previs de la Festa Major, amb la condició que s’han de fer càrrec d’anar a buscar i retornar el material esmentat.


DESENVOLUPAMENT LOCAL
	Expedient 1379/2023. Ajuts per a la promoció de l’activitat empresarial de Solsona 2023

	Favorable
	Tipus de votació: unanimitat

	Vist que l'Ajuntament de Solsona considera que és necessari obrir una convocatòria de subvencions per concurrència competitiva amb l’objectiu de dinamitzar el teixit empresarial i comercial de Solsona d’acord amb els objectiu del Pla d’Acció per el desenvolupament Local de Solsona 2020-2030 aprovat per unanimitat al Ple de l’Ajuntament de Solsona el 31 d’octubre de 2019;
Vist que es tracta d’unes subvencions per concurrència competitiva d’acord a un barem de puntuació i 3 línies diferents d’actuació: ajuts per a noves activitats econòmiques; ajuts per a la modernització i sostenibilitat d’activitats econòmiques existents; i ajuts per a projectes d’autoocupació;
Vist que és una convocatòria recorrent i està prevista en el pressupost de despeses d’aquest 2023 a càrrec de la partida 4300-47000 per un import màxim de 40.000,00 €.
A proposta del regidor delegat de Desenvolupament Local,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda:
Primer. Aprovar les bases reguladores per a l’atorgament d’ajuts per a la promoció de l’activitat empresarial de Solsona que figuren com annex del present acord i obrir la convocatòria per a l'exercici 2023.
Segon. Publicar el present acord al BOP de Lleida, al tauler d’anuncis i a la pàgina web de l’Ajuntament de Solsona i posar el contingut de les bases al tràmit d’informació pública pel termini d’un mes, considerant-les aprovades, sense necessitat d’adoptar cap altre acord, en cas que no es presenti cap al·legació o reclamació en el període d’informació al públic.
Annex
«Bases reguladores per a l’atorgament d’ajuts per a la promoció de l’activitat empresarial de Solsona 2023
Preàmbul
L’Ajuntament de Solsona, a través de l’Agència de Desenvolupament Local de Solsona i Cardona, té com a objectiu treballar pel desenvolupament local de la ciutat. Així entenem el desenvolupament local com aquell procés de reactivació permanent de l’economia i les societats locals, mitjançant la cooperació entre l’àmbit públic i el privat, per estimular-ne el creixement sostenible i crear ocupació que reverteix en la millora de la qualitat de vida de les persones. Aquests ajuts per a la promoció de l’activitat empresarial de Solsona s’emmarquen de ple dins d’aquesta lògica de desenvolupament ja que tenen com a objectiu central contribuir al desenvolupament econòmic de la ciutat mitjançant la creació de noves empreses i la modernització i millora de les ja existents.
Els ajuts posen especial intenció, a través dels criteris de valoració de les sol·licituds, en la inserció laboral de col·lectius identificats com a més vulnerables i amb major risc d’exclusió social: persones majors de 45 anys, joves fins a 29 anys, aturats de llarga durada, famílies amb tots els membres a l’atur i persones amb discapacitat reconeguda; en la revitalització del nucli antic de Solsona  ja que les condicions que s’hi donen (grandària dels locals, accessibilitat, etc.) hi fan més complicada l’activitat econòmica, en la sostenibilitat ambiental i en la igualtat de gènere. 
Article 1. Objecte
L’objecte d’aquestes bases és establir una regulació en la concessió d’aquests ajuts que desenvolupa l’Ajuntament de Solsona per tal d’incentivar el desenvolupament local i l’activitat econòmica i empresarial mitjançant la creació de noves empreses i la modernització i millora dels comerços al detall i de serveis existents.
Article 2. Tipus d’ajuts
A efectes del que disposen aquestes bases, hi ha tres línies d’ajut que seran objecte d’aquesta convocatòria:
a) Ajuts per a noves activitats econòmiques (línia 1)
b) Ajuts per a la modernització i sostenibilitat d’activitats econòmiques existents a peu de carrer (línia 2)
c) Ajuts per a projectes d’autoocupació (línia 3)
Article 3. Requisits i obligacions generals de les persones beneficiàries
3.1. Podran ser persones beneficiàries d’aquests ajuts les persones físiques o jurídiques titulars d’activitats econòmiques, amb qualsevol forma jurídica, que reuneixin els requisits següents:
a) La persona titular de l’activitat haurà de tenir el seu domicili social o disposar d’un centre de treball estable, no itinerant, al municipi de Solsona.
b) La persona que sol·licita l’ajut haurà de ser la persona titular de la llicència d’activitat econòmica. 
c) Estar al corrent de les obligacions tributàries amb l’AEAT, la Seguretat Social i la Hisenda Municipal abans de la concessió de l’ajut. 
d) No haver reintegrat qualsevol subvenció, ajut o incentiu anteriorment revocat per l’Ajuntament de Solsona.
e) Disposar de la llicència d’obertura d’activitat en cas de ser necessària. En cas de ser necessària una modificació de la llicència per canvi d’activitat o de titular també serà requisit tenir-ho regularitzat correctament. 
f) Complir amb la Llei orgànica 3/2007, de 22 de març, per a la igualtat efectiva de dones i homes.
g) No haver estat mai objecte de sanció administrativa ferma ni de sentències fermes condemnatòries per haver exercit o tolerat pràctiques discriminatòries per raó de sexe o de gènere i segons la llei 17/2015, del 21 de juliol, d’Igualtat efectiva de dones i homes, i la Llei 11/2014, del 10 d’octubre, per garantir els drets de lesbianes, gais, bisexuals, transgèneres i intersexuals i per erradicar l’homofòbia, la bifòbia i la transfòbia. 
h) En una mateixa adreça no podrà constar-hi més d’una persona beneficiària.
3.2. Només s’acceptarà una sol·licitud per persona beneficiària, excepte en la línia 2 que es podrà presentar més d’una sol·licitud sempre hi quan sigui per establiments diferents. En aquest cas l’atorgament de més d’una sol·licitud estarà condicionada a l’existència de pressupost un cop resoltes totes les sol·licituds de persones físiques o jurídiques amb una única sol·licitud finalitzat el termini de la convocatòria. En cas d’haver-hi diverses sol·licituds d’una mateixa persona beneficiària es prioritzaran per ordre d’entrada.
3.3. Per una mateixa activitat econòmica (línia 1 i 2) només se’n podrà beneficiar una única persona física o jurídica.
3.4. Queden expressament exclosos de la possibilitat d’obtenir ajut:
a) Les administracions públiques o els seus ens depenent, fins i tot en el cas que l’ens depenent sigui una societat mercantil participada directament o indirecta per l’ens públic de què es tracti.
b) Els bancs i caixes d’estalvi i entitats financeres i de crèdit en general.
c) Els establiments comercials amb superfícies comercials superiors a 400 m2.
3.4. No podran tenir la condició de persones beneficiàries les persones o entitats en les quals concorri alguna de les circumstàncies de l’article 13.2 de la Llei 38/2003, de 17 de novembre, general de subvencions.
3.5. Aquesta subvenció és compatible amb altres subvencions d’igual o semblant naturalesa atorgades per altres administracions públiques o privats sempre hi quan l’import total subvencionat no sigui superior al cost de la inversió d’acord amb allò contingut a la Llei 38/2003, de 17 de novembre, General de Subvencions.
3.6. En cas de ser adjudicatària d’un ajut la persona beneficiària tindrà la obligació de:
a) Sotmetre’s a les actuacions de comprovació que puguin efectuar els òrgans competents, aportant tota la informació que els sigui requerida.
b) Comunicar l’obtenció d’altres subvencions, ajuts, ingressos o recursos, tant provinents d’altre administracions públiques com privats, que financin les activitats subvencionades. Aquesta comunicació haurà d’efectuar-se tan aviat com es coneguin i, en tot cas, amb la finalitat de garantir l’adequat exercici de les facultats de comprovació i control.
c) Conservar els documents justificatius de l’aplicació dels fonts rebuts, inclosos els documents electrònics, en tant que puguin ser objecte de les actuacions de comprovació i control.
d) Utilitzar el català en la documentació i en els elements de difusió generats per les activitats subvencionades i també durant la realització d’aquestes activitats.
e) Complir amb la normativa sectorial i específica que afecta l’activitat per la qual s’ha sol·licitat aquest ajut.
f) Donar compliment a la resta obligacions que consten en aquestes bases.
g) Comunicar el traspàs de l’activitat econòmica o el seu cessament en cas de fer-se abans d’un any a comptar des de la data d’atorgament de l’ajut.
3.7. Les persones sol·licitants es comprometran a acceptar aquestes bases, així com el respecte i al compliment de la normativa, i també dels condicionants que es puguin establir en la resolució d’atorgament dels ajuts.
Article 4. Quantia dels ajuts
4.1. L’assignació pressupostària per als ajuts regulats en aquestes bases serà d’un import global màxim de 40.000,00 € del pressupost 2023 de la regidoria de Desenvolupament Local a càrrec a la partida 4300-47000.
4.2. D’aquests 40.000,00 € se’n destinaran 15.000,00 € a la línia de noves activitats econòmiques, 15.000,00 € a la modernització i sostenibilitat d’activitats econòmiques existents i 10.000,00 € a projectes d’autoocupació. Quan finalitzi el termini per sol·licitar l’ajut, en cas de no haver exhaurit tot el pressupost d’una de les quatre línies, es podrà destinar l’import que sobri a una altra línia si és necessari.
4.3. L’import màxim de l’ajut que es podrà concedir a cada persona beneficiària, sumant els diferents tipus d’ajut, serà de 3.000,00 €.
4.4. Una part de l’ajut es concedirà amb targetes de prepagament que només es podran gastar en comerços i negocis de Solsona d’acord amb el llistat que es facilitarà quan s’entregui la targeta. En cap cas aquesta proporció podrà ser superior al 40% del total de l’import concedit. 
Article 5. Convocatòria i sol·licituds
5.1. Hi haurà una única convocatòria amb un únic termini per presentar les sol·licituds que serà fins al 30 de setembre de 2023 a les 24.00 hores.
5.2. Les sol·licituds per la línia 2 es podran fer amb la inversió o despesa ja realitzada i pagada o només amb la memòria de l’actuació en cas de no haver-la realitzat en el moment de fer la sol·licitud. En la sol·licituds de la línia 1 caldrà justificar la despesa en el moment de la sol·licitud.
5.2. El procediment de concessió dels ajuts es regirà pels següents criteris:
a) La concessió dels ajuts s’efectuarà en règim de convocatòria oberta, a través d’un procediment de concurrència de limitada competitivitat, donada la modalitat de les ajudes que exigeixen uns requisits molt concrets.
b) La concessió d’ajuts es resoldrà d’acord amb la puntuació obtinguda seguint els criteris establerts en l’article 6 d’aquestes bases  fins a esgotar el crèdit disponible, de conformitat amb el pressupost municipal per a l’exercici anual contemplat a l’article 4.
5.3. Les sol·licituds es presentaran al registre general de l’Ajuntament de Solsona preferentment a través del tràmit electrònic específic creat per fer la sol·licitud d’aquest ajut. El tràmit estarà disponible a la seu electrònica de l’Ajuntament de Solsona dins l’apartat de tràmits destacats. Podeu accedir directament als tràmits destacats clicant AQUÍ.
5.4. D’acord amb l’article 14 de la Llei 39/2015, de l’1 d’octubre del Procediment administratiu comú de les administracions públiques, la sol·licitud es podrà fer també presencialment a l’OAC de l’Ajuntament de Solsona.
5.5. La sol·licitud es podrà presentar també en qualsevol de les formes previstes per l’article 16 de la Llei 39/2015, de l’1 d’octubre del Procediment administratiu comú de les administracions públiques.
5.6. Les sol·licituds aniran acompanyades dels documents següents:
Documentació obligatòria 
a) Documentació acreditativa de la representació de qui subscriu la sol·licitud en cas de tractar-se d’una societat. La representació s’haurà d’acreditar mitjançant còpia de l’escriptura de constitució o de modificació de la societat inscrita en el registre mercantil, si es tracta d’una societat mercantil, o inscrita en el registre de cooperatives si es tracta d’una SCCL (línia 1 i línia 2).
b) Còpia del DNI o NIE de la persona sol·licitant o del NIF en cas de persones jurídiques (línia 1, línia 2 i línia 3).
c) Fitxa de dades bancàries segons model normalitzat (línia 1, línia 2 i línia 3).
d) Alta a l’IAE si es tracta d’una activitat de nova creació (línia 1).
e) Memòria de l’actuació i de l’empresa segons model normalitzat (línia 1, línia 2 i línia 3).
f) Factures originals i justificants bancaris de pagament de les actuacions subvencionades recollides a la memòria de realització de l’actuació en cas d’haver-se realitzat abans de fer la sol·licitud. En la línia 2 es permet realitzar l’actuació i fer-ne el pagament després de la resolució d’aquests ajuts d’acord amb els terminis recollits a l’article 7. En cas de pagaments en efectiu s’hauran de justificar d’acord amb el contingut de l’article 8.4 d’aquestes bases. (línia 1 i línia 2).
g) Informe de vida laboral (línia 3).
h) Document d’alta d’autònom (model 037 de l’AEAT) (línia 3).
i) Justificants bancaries de pagament de les quotes mensuals d’autònoms fins al moment de presentació de la sol·licitud (línia 3).
Documentació optativa. Aquesta documentació té com a finalitat obtenir puntuació d’acord amb el barem i contingut de l’article 6.1.
a) Contractes dels nous llocs de treball en cas que l’activitat econòmica de nova creació comporti la creació d’un o més llocs de treball (línia 1)
b) Documents justificatius, si és el cas, conforme la persona beneficiària reuneix alguns dels perfils de l’article 6.1.b (línia 1, línia 2 i línia 3).
c) Estatuts de l’associació, fundació o empresa en cas de tractar-se d’una empresa vinculada a l’Economia Social i Solidària (línia 1, línia 2 i línia 3).
d) Document d’incorporació de la igualtat de gènere en l’empresa segons model normalitzat en cas que es vulgui obtenir puntuació per aquest criteri (línia 1, línia 2 i línia 3).
e) Última factura de la llum en cas que es vulgui obtenir puntuació per tenir una comercialitzadora elèctrica d’energia 100% renovable (línia 1, línia 2 i línia 3). 
5.7. Els documents on s’indica que es facilitarà model normalitzat es podran descarregar dins del tràmit electrònic per fer la sol·licitud d’aquest ajut que es trobarà a la seu electrònica de l’Ajuntament de Solsona dins l’apartat de tràmits destacats. Podeu accedir directament als tràmits destacats clicant AQUÍ.
5.6. Si la sol·licitud no reuneix els requisits establerts en aquestes bases o es requereix informació addicional, es requerirà la persona interessada perquè esmeni el defecte o aporti els documents necessaris en un termini de 10 dies hàbils, a partir del dia següent de la notificació. Si en el termini acordat el sol·licitant no hagués fet les pertinents correccions es denegarà la sol·licitud.
5.7. Correspon a l’àrea municipal d’Intervenció la fiscalització dels expedients que es tramitin com a conseqüència de les sol·licituds.
Article 6. Avaluació i puntuació
6.1. Les sol·licituds s’avaluaran per mitjà del Comitè Executiu de Solsona Co, format per un president titular i el seu suplent, quatre vocals i els seus suplents, i actuarà com a secretari aquell que ho sigui del Comitè Executiu Solsona Co, que podrà utilitzar assessorament extern de professionals en les disciplines que ho requereixin, si s’escau. L’avaluació serà supervisada i ratificada per la Junta de Govern Local de l’Ajuntament de Solsona.
Els criteris per a la puntuació dels projectes presentats a les sol·licituds d’aquests ajuts  seran els següents:
a. Que l’activitat econòmica subjecte de l’ajut  comporti la creació d’un màxim nombre de llocs de treball amb contracte indefinit. Línia 1.
· Creació d’un lloc de treball a jornada completa (5 punts).
· Creació de dos llocs de treball a jornada completa (10 punts).
· Creació de tres o més llocs de treball a jornada completa (15 punts).
b. Que  la persona titular de la nova activitat o la persona que es dona d’alta d’autònoms, o la persona contractada  té un o més dels següents perfils. Línia 1, línia 2 i línia 3 (15 punts):
· Dones amb fills a càrrec menors de 16 anys (no cal aportar documentació)
· Joves fins a 29 anys (no cal aportar documentació per justificar aquesta situació ja que el DNI o NIE de la persona sol·licitant és documentació obligatòria)
· Persones aturades de llarga durada amb més d’un any justificat (aportar vida laboral de la persona sol·licitant) 
· Majors de 45 anys (no cal aportar documentació per justificar aquesta situació ja que el DNI o NIE de la persona sol·licitant és documentació obligatòria)
· Famílies amb tots els membres a l’atur (aportar la vida laboral de totes les persones majors de 18 anys que formen la unitat familiar)
· Persones amb discapacitat reconeguda igual o superior al 33% (aportar document oficial de reconeixement de la discapacitat o targeta acreditativa) 
c. Que l’activitat econòmica s’ubiqui al nucli antic de Solsona (10 punts).
d. Que l’empresa, associació o fundació estigui vinculada a l’Economia Social i Solidària (ESS) de la comarca o que sigui sòcia d’alguna associació empresarial del territori (Associació d’Empresaris pel Solsonès,  UBIC, Gremi d’Hostaleria del Solsonès, La Menestrala o La Inquieta). En el cas d’empreses només es consideraran empreses vinculades a l’ESS les cooperatives. Línia 1, línia 2 i línia 3 (10 punts).
e. Que la igualtat de gènere s’incorpori en l’empresa o en el projecte objecte d’aquesta subvenció. Línia 1, línia 2 i línia 3 (10 punts).
f. Que l’empresa tingui contractada una comercialitzadora d’electricitat que ofereixi un mix d’energia 100% verda o renovable. Línia 1, línia 2 i línia 3 (10 punts).
6.2. En cas d’empat de puntuació, sempre es seguirà l’ordre de registre d’entrada, de manera que tindran prioritat per obtenir l’ajut  els que hagin fet el registre d’entrada a l’ajuntament abans.
6.3. Es podrà demanar de la persona sol·licitant la modificació o la millora voluntàries dels termes de la sol·licitud. De tot això s’estendrà acta, que s’incorporarà al procediment.
6.4. Realitzat el tràmit d’audiència, el Comitè Executiu de Solsona Co traslladarà el seu informe sobre la valoració i idoneïtat de la sol·licitud a la Junta de Govern de l’Ajuntament.
6.5. Avaluada la sol·licitud, l’Ajuntament posarà en coneixement de l’interessat l’ajut que es proposa, si s’escau, i fixarà les condicions a què se sotmetrà el dret a gaudir de l’ajut d’acord amb el que es disposa en aquestes bases.
Article 7. Resolució
7.1. Correspon a la Junta de Govern Local, amb l’informe previ del Comitè Executiu de Solsona Co, l’atorgament o la denegació dels ajuts amb la tramitació i autorització de l’expedient de despesa corresponent.
7.2. El termini màxim per emetre resolució serà de 20 dies hàbils a partir de la finalització del termini de la convocatòria.
7.3. A la resolució d’atorgament, que es notificarà a la persona física o jurídica beneficiària, s’haurà de fer constar els conceptes i la quantia de l’ajut concedit.
7.4. L’atorgament de les subvencions es realitzarà un cop finalitzat el termini de la convocatòria fins a exhaurir la dotació pressupostària. 
Article 8. Justificació i control 
8.1. Les persones físiques o jurídiques beneficiària de l’ajut resta obligada a justificar l’import total de la despesa per a la qual se sol·licita l’ajut, així com qualsevol informació o comprovació relativa a l’objecte de l’ajut que li pugui requerir l’Ajuntament.
8.2. La justificació es farà en el moment de la sol·licitud de l’ajut mitjançant factures originals i justificants de pagament amb data posterior a l’1 d’octubre del 2022 i fins a 30 de setembre del 2023.
8.3. En el cas d’haver fet la sol·licitud de la línia 2 sense haver realitzat i pagat l’actuació, la persona beneficiaria tindria 30 dies hàbils per realitzar-la, pagar-la i justificar-la. El termini per realitzar l’actuació i justificar-la serà comunicat en el moment de notificar la resolució de l’atorgament, però en cap cas serà més enllà del 15 de desembre del 2023.
8.4. En cas d’haver de justificar pagaments en efectiu s'hauran de justificar mitjançant rebuts signats i segellats pel proveïdor amb indicació de la factura a què correspon el pagament i la seva data. El segell de la persona proveïdora ha de contenir com a mínim el nom i el NIF de l’empresa. No s’admetran pagaments en efectiu per un mateix concepte superiors als 1.000,00 € d’acord amb les limitacions de l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau.
8.5. Les persones físiques o jurídiques beneficiàries haurà d’acreditar gràficament, durant com a mínim un any, la col·laboració de l’Ajuntament de Solsona en lloc visible de l’empresa mitjançant el distintiu que se li facilitarà un cop resolta la convocatòria.
8.6. Les persones físiques o jurídiques beneficiàries resten obligats a mantenir com a mínim un any l’activitat econòmica a comptar des de l’endemà de la notificació de l’atorgament de l’ajut.  
Article 9. Publicitat
9.1. Aquestes bases reguladores es publicaran al Butlletí Oficial de la Província (BOP) i la a la web de l’Agència de Desenvolupament Local de Solsona i Cardona (www.adlsolcar.cat).
9.2. La resolució dels ajuts atorgats es publicarà a la Base de Dades Nacional de Subvencions d’acord amb els termes establerts a la Llei 38/2003, de 17 de novembre, general de subvencions amb indicació de l’import, persones beneficiàries i objecte de l’ajut i es publicaran en tots aquells espais on sigui obligatori segons el què estableix la Llei 19/2014, de 29 de desembre, de transparència, accés a la informació pública i bon govern, sens perjudici de la seva publicació en altres diaris o butlletins oficials.
Article 10. Pagament
10.1. El pagament de l’ajut s’efectuarà una vegada realitzada, pagada i justificada l’actuació subvencionada. En cap cas s’abonarà un ajut superior al del cost de l’activitat.
10.2. Un cop acomplertes per la persona beneficiària les condicions de l’atorgament de l’ajut, la Junta de Govern Local adoptarà una resolució en què es manifesti aquest compliment i s’ordeni el pagament corresponent.
10.3 En el cas de ser una empresa o persona beneficiària de la línia 1 i haver imputat despeses de lloguer de l’establiment o ser beneficiària de la línia 3, el pagament de la part proporcional de l’ajut vinculat a les despesa dels lloguers o a les quotes d’autònoms posteriors al 30 de setembre del 2023 es farà en un segon pagament, al llarg del 2024, un cop justificat el pagament dels lloguer o les quotes d’autònoms durant els 12 primers mesos. 
Article 11. Reintegrament de l’ajut
11.1. Es procedirà a la incoació d’expedient per a modificar els actes d’atorgament i declarar, si s’escau, el deure de reintegrament total o parcial de l’ajut pels motius següents:
a) Per incompliment de les obligacions imposades a la persona beneficiària. 
b) Quan s’hagi obtingut l’ajut sense reunir les condicions requerides.
c) Per incompliment de la finalitat per a què va ésser concedit l’ajut.
d) Pel traspàs del negoci total o parcial.
e) Per cessar la persona titular beneficiària d’aquest ajut l’activitat econòmica abans d’un any de l’atorgament de l’ajut.
11.2. La Junta de Govern resoldrà Co els expedients de reintegrament d’ajuts.
Article 12. Declaració responsable
En el moment de fer la sol·licitud de l’ajut, i per tal d’assolir l’acompliment de la finalitat per la qual s’ha atorgat, la persona beneficiària haurà de signar un compromís d’acceptació, així com de respecte i compliment de la normativa d’aquestes bases, i també dels condicionants que es puguin establir en la resolució d’atorgament dels ajuts.
Article 13. Subrogació en supòsits de successió d’empresa
Les empreses resultants de processos de successió d’empresa per poder gaudir dels ajuts atorgats a les persones beneficiàries originals hauran de notificar a l’Ajuntament qualsevol canvi dels les persones físiques o jurídiques titulars de l’activitat econòmica. 
Article 14. Disposicions finals
14.1. La Junta de Govern resta facultada per a resoldre les interpretacions i casuístiques que es puguin presentar amb l’informe previ del Comitè Executiu Solsona Co, així com per a realitzar l’autorització de la despesa dels ajuts.
14.2. En tot allò que no es preveu en aquestes bases de manera expressa, serà d’aplicació el que es disposa als articles 223 a 225 de la Llei municipal i de règim local de Catalunya; 118 a 129 del Reglament d’obres, activitats i serveis dels ens locals de Catalunya; i 81 i 82 del Text refós de la Llei general pressupostària en versió aprovada per RDLeg 1091/88, de 23/9/88, i també, al RD 2225/93, de 17/12/93, pel qual s’aprova el Reglament de procediment per a la concessió de subvencions públiques.
14.3. L’efectivitat d’aquestes bases entrarà en vigor un cop acomplerts els tràmits legals per a la seva aprovació definitiva.
Annex
Línia 1. Ajuts per a noves activitats econòmiques
Article 15. Actuacions subvencionables
15.1. Dins de la línia 1 d’ajuts per a noves activitats econòmiques seran actuacions subvencionables:
a) Les inversions amb actius fixos, béns d’equip, instal·lacions i edificacions necessàries per al desenvolupament de noves activitats econòmiques que es creïn al municipi de Solsona.
b) L’import de traspàs d’establiments i de serveis, sempre que l’activitat traspassada hagi funcionat almenys 5 anys i es continuï amb la mateixa activitat.
c) El lloguer de l’establiment o local durant els 12 primers mesos. 
15.2. No es considerarà despesa subvencionable els despeses següents:
a) Les existències i les primeres matèries susceptibles de ser venudes per la naturalesa pròpia de l’activitat econòmica que es dona d’alta.
b) Material fungible d’oficina i cap tipus de despesa corrent.
c) Assegurances.
Article 16. Requisits i obligacions addicionals de les persones beneficiàries
16.1. Iniciar l’activitat econòmica al municipi de Solsona entre l’1 d’octubre de 2022 i el 30 de setembre de 2023.
16.2. Haver generat la despesa a justificar entre l’1 d’octubre de 2022 i el 30 de setembre de 2023. El cas del lloguer de l’establiment o local es tindran en compte els 12 primers mesos des de la data de signatura del contracte sempre i quan la signatura s’hagi fet entre l’1 d’octubre de 2022 i el 30 de setembre de 2023.
16.2. En cas d’una persona física o jurídica que ja tingui activitat econòmica i que iniciï una nova activitat podrà ser-ne beneficiària sempre hi quan aquesta nova activitat impliqui una nova alta a l’IAE. 
Article 17. Quantia de l’ajut
17.1. Se subvencionarà fins al 30% del cost de la inversió d’acord amb les actuacions subvencionades recollides a l’article 15.1 d’aquestes bases.
17.2. L’import màxim de l’ajut per sol·licitud és de 1.500,00 €.
Línia 2. Ajuts per a la modernització i sostenibilitat d’activitats econòmiques existents a peu de carrer
Article 18. Actuacions subvencionables
Dins de la línia 2 d’ajuts per a per a la modernització i sostenibilitat d’activitats econòmiques existents seran actuacions subvencionables:
a. Despeses vinculades a la millora del punt de venda. No inclou zones interiors de l’establiment no obertes al públic com magatzem, oficines o espais de naturalesa similar:
· Reformes d'obra menor fetes a l’interior de l’establiment o a la façana incloent l’aparador. No inclou lavabos.
· Despeses vinculades a l’adquisició d’electrodomèstics, mobiliari o tecnologia (cartelleria digital, TPV, pantalles pels aparadors, etc.) no fungible per l’establiment comercial. No inclou solucions ofimàtiques genèriques ni sistemes operatius tipus office o similars, ordinadors, tauletes, impressores de sobretaula, telèfons, càmeres fotogràfiques, sessions fotogràfiques o productes de naturalesa similar. 
· Millores en la senyalització del producte.
· Substitució de la retolació exterior de l’establiment. En cas que la retolació incorpori il·luminació caldrà que aquest sigui de categoria energètica D o superior (en cas de tenir certificació energètica anterior a la nova regulació de setembre del 2021 l’equivalent serà la categoria energètica A++).
b. Despeses vinculades a facilitar l’accessibilitat a l’establiment comercial:
· Eliminació de barreres físiques que impedeixen o dificultin l’accés al local comercial i la mobilitat pel seu interior com ara desnivells o graons, rampes amb molt de pendent, ampliació de l’amplada d’obertura de la porta d’accés, eliminar irregularitats del paviment, instal·lació de passamans o baranes o serveis no accessibles com banys o emprovadors.
· Inversions de millora de l’accessibilitat digital de pàgines webs, aplicacions o botigues Online.
c. Despeses vinculades a la millora de l’eficiència energètica i la sostenibilitat del comerç:
· Substitució d’enllumenat convencional per enllumenat d’alta eficiència energètica de categoria energètica D o superior (en cas de tenir certificació energètica anterior a la nova regulació de setembre del 2021 l’equivalent serà la categoria energètica A++)
· Substitució de tancaments (portes, finestres o aparadors) poc eficients per  tancaments amb sistemes de trencament de pont tèrmic (RPT)
· Instal·lació de sistemes de climatització eficients. Inclou geotèrmia, aerotèrmica, sistemes vinculats a la instal·lació de plaques solars i sistemes de calefacció per biomassa.  
· Inversions de millora de l’aïllament en l’evolvent de l’establiment comercial.
d. Despeses vinculades a la digitalització del comerç: 
· Creació, disseny i posicionament de pàgines web (registre del domini, programació, disseny i continguts).
· Obertura i creació de perfils a les xarxes socials.
· Serveis de community management per la gestió de xarxes socials, campanyes de mailing, newsletters, etc.
· Campanyes de promoció a les xarxes socials.
· Creació d'una botiga Online per complementar l’establiment físic.
· Creació de catàleg Online.
· Implementació d’estratègies per millorar el posicionament SEO i SEM.
· Creació de la pròpia aplicació mòbil de l'establiment.
· Projectes de CRM i fidelització a través de solucions digitals.
· Adquisició de programari específic per comerç. Inclou programari de gestió d’estocs, de TPV, de comptabilitat o d’altres de similar naturalesa.
Totes les actuacions d’aquesta categoria han de ser realitzades per empreses especialitzades o amb experiència acreditable en el sector del màrqueting digital.
Article 19. Requisits i obligacions addicionals de les persones beneficiàries 
19.1. Persones físiques o jurídiques que faci més d’un any que hagin iniciat la seva activitat econòmica al municipi de Solsona.
19.2. Realitzar la inversió entre l’1 d’octubre de 2022 i el 15 de desembre de 2023 d’acord amb l’article 8.2 i 8.3 d’aquestes bases.
19.3. L’establiment comercial o de serveis ha de ser a peu de carrer.
19.4. Una mateixa persona física o jurídica podrà presentar més d’una sol·licitud sempre hi quan sigui per establiments diferents d’acord amb l’article 3.2. d’aquestes bases.
Article 20. Quantia
20.1. Se subvencionarà fins al 40% de la despesa elegible d’acord amb les actuacions subvencionades recollides a l’article 18 d’aquestes bases.
20.2. L’import màxim de l’ajut per sol·licitud és de 1.000,00 €.
Línia 3. Ajuts per a projectes d’autoocupació
Article 21. Actuacions subvencionables
21.1.  Aquesta línia d’ajuts té com a finalitat establir un sistema d’ajuts a fons perdut per facilitar l’autoocupació entre les persones desocupades.
21.2. Dins d’aquesta línia es subvencionarà la quota d’autònoms durant els 12 primers mesos.
Article 22. Requisits i obligacions addicionals de les persones beneficiàries
22.1. Donar-se d’alta d’autònom entre l’1 d’octubre de 2022 i el 30 de setembre de 2023.
22.2. Estar empadronat a Solsona.
22.3. Trobar-se en situació de desocupació en el moment previ de donar-se d’alta d’autònoms i haver-hi estat un mínim de 30 dies.
22.4. No es considera autoocupació quan es tracta d’una prestació, en qualsevol de les formes de gestió directa o indirecta, de serveis públics municipals.
Article 23. Quantia
23.1. Se subvencionarà el 65% de la quota d’autònoms dels 12 primers mesos després de donar d’alta l’activitat econòmica.
23.2. L’import màxim de l’ajut per sol·licitud és de 1.200,00 €.»


DRETS SOCIALS
	Expedient 887/2021. Habitatge propietat de l'Ajuntament 

	Favorable
	Tipus de votació: unanimitat

	Vist que per acord de la Junta de Govern Local del dia 3 de maig 2021 s'acordà destinar un habitatge propietat de l’Ajuntament per a casos d'emergència social;
Vist l’informe emès pels Serveis Socials Bàsics del Solsonès en què es proposa l'entrada a aquest habitatge d’un jove migrat sol, amb una durada d'estada fins el 30 de setembre de 2023;
A proposta de la regidora delegada de Drets Socials,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda informar favorablement el contingut de l'informe emès pels Serveis Socials Bàsics del Solsonès i allotjar, temporalment, aquest jove en un habitatge de titularitat municipal.


	Expedient 1097/2022. Habitatge per acollir temporalment persones en situació d'emergència social 

	Favorable
	Tipus de votació: unanimitat

	Vist que per acord de la Junta de Govern Local del dia 26 de juliol de 2021 s'acordà aprovar el contracte d'arrendament d’un immoble situat al carrer del Segre per a destinar-lo a l'acolliment temporal de persones en situació d'emergència social;
Vist l'informe emès pels Serveis Socials Bàsics del Solsonès, en què es proposa l'entrada a aquest habitatge d'una mare amb la seva filla menor, per un període de dos mesos, a partir del dia 18 de juliol de 2023;
A proposta de la regidora delegada de Drets Socials,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda informar favorablement el contingut de l'informe emès pels Serveis Socials Bàsics del Solsonès i allotjar, temporalment, aquestes persones a l'habitatge situat al carrer del Segre.


	Expedient 1315/2023. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona porta a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2018/00058, i a proposta de la regidora delegada de Drets Socials,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda atorgar dues subvencions de vint euros (20,00 €), a la família mencionada en l’informe emès per l’assistent social de l’Ajuntament i en les condicions que s’especifiquen en l’informe. El total de l'ajut ascendeix a quaranta euros (40,00 €).

	Expedient 1349/2023. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona porta a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2018/00198, i a proposta de la regidora delegada de Drets Socials,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda atorgar dues subvencions de deu euros (10,00 €), a la família mencionada en l’informe emès per l’assistent social de l’Ajuntament i en les condicions que s’especifiquen en l’informe. El total de l'ajut ascendeix a vint euros (20,00 €).


ESPORTS
	Expedient 1229/2023. Activitats multiesportives piscines municipals – descompte per al segon germà inscrit

	Favorable
	Tipus de votació: unanimitat

	Vista la sol·licitud d’una família que exposa que va fer la inscripció dels seus dos fills via telemàtica per a les activitats multiesportives de les piscines municipals, i es queixa del programa informàtic ja que, en fer la inscripció i el pagament, no va rebre el comprovant de compra, donant peu a errors, i que no aplica el descompte per setmanes d'un mateix infant, si no s'ha fet en una sola inscripció, tot i que les inscripcions estiguin fetes i pagades una rere l'altra, amb un minut de diferència, i que no se li ha aplicat el descompte per al segon germà; també es queixa que el fet d'estar inscrit a les activitats multiesportives del matí doni dret a l'entrada a les piscines municipals, a la tarda, de dilluns a divendres, tal com s’indica en el document d'inscripció;
A proposta del regidor delegat d'Esports i de l'alcaldessa,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda:
Primer. Retornar a la sol·licitant 19,95 €, corresponents al descompte del segon germà i per acumulació de setmanes.
Segon. Després de la conversa mantinguda amb el tècnic de l’àrea, des de la qual es va informar les famílies inscrites que la inscripció a les activitats multiesportives del matí no dona dret a l'entrada gratuïta a les piscines municipals de la tarda, tot i que per error ho posava en el document d'inscripció, error que ja s'ha esmenat, es comunica a la sol·licitant que es desestima la seva demanda. 


	Expedient 1366/2023. Activitats multiesportives piscines municipals – abonament per família monoparental

	Favorable
	Tipus de votació: unanimitat

	Vista la sol·licitud d’una família que exposa que quan va fer la inscripció de la seva filla, via telemàtica, per a les activitats multiesportives de les piscines municipals, es va equivocar i no va clicar sobre el botó de descompte de família nombrosa i/o monoparental i demana que se li retorni la part proporcional, el 25% dels 110,00 € que va pagar;
A proposta del regidor delegat d'Esports i de l'alcaldessa,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita i retornar a la sol·licitant 27,50 €.


	Expedient 1377/2023. Piscines municipals – abonament part proporcional quota activitats multi-esportives

	Favorable
	Tipus de votació: unanimitat

	Vista la sol·licitud d’una família que exposa que va inscriure la seva filla a les activitats multiesportives de les piscines municipals de la setmana del 26 de juny i fins la setmana del 24 de juliol, per problemes de salut, durant la setmana del 10 al 14 de juliol, no ha pogut assistir a les esmentades activitats i demana que se li pugui retornar la part proporcional de la quota pagada;
Vist l'informe mèdic aportat i la fitxa d'inscripció de la nena a les activitats multiesportives a les piscines municipals;
A proposta del regidor delegat d'Esports,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita i retornar a la sol·licitant 24,00 €.


	Expedient 1239/2023. ETFEM – utilització rocòdrom municipal

	Favorable
	Tipus de votació: unanimitat

	Vista la sol·licitud d’ETFEM, associació esportiva que un any més ofereix l'activitat extraescolar al municipi de Solsona, en què demana poder utilitzar el rocòdrom municipal des de l'octubre de 2023 al juny de 2024, els dilluns, dimarts, dimecres i dijous, de les 17.00 a les 18.30 hores, un cop al mes;
A proposta dels regidors delegats d'Esports i d'Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita excepte els dilluns i els dimarts, ja que la instal·lació està cedida a una altra institució. Es recorda a l’associació sol·licitant que per a poder utilitzar el rocòdrom municipal s'haurà de fer la reserva per la plataforma ReservaPlay.


	Expedient 1348/2023. AFA ZER del Solsonès – utilització rocòdrom municipal

	Favorable
	Tipus de votació: unanimitat

	Vista la sol·licitud presentada i subscrita per AFA ZER del Solsonès, amb NIF núm. G25446584, en què demana poder utilitzar el rocòdrom municipal tots els dilluns i dimarts del període escolar 2023-2024, de les 18.00 a les 20.00 hores, per dur a terme una extraescolar d'escalada;
A proposta dels regidors delegats d'Esports i d'Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita. Es recorda al sol·licitant que per a poder utilitzar el rocòdrom municipal s'haurà de fer la reserva per la plataforma ReservaPlay. 


	Expedient 1368/2023. AEIG Pare Claret/Amisol – projecte d'autocreixement

	Favorable
	Tipus de votació: unanimitat

	Vista la sol·licitud presentada i subscrita per Berta Aubarell i Brichs, amb DNI núm. ***4217**, representant de l'AEIG Pare Claret, en què exposa que s'està duent a terme un projecte d’autocreixement per als infants de llops i daines dels escoltes amb una sèrie d’activitats conjuntament amb l’Amisol, i demana poder fer ús de les instal·lacions de les piscines municipals el dia 21 de juliol de les 15.00 a les 16.30 hores, per fer una activitat d’aiguagim per a unes 30 persones;
A proposta del regidor delegat d'Esports,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita.


GOVERNACIÓ
	Expedient 1357/2023. Ocupació de la via pública amb taules i cadires – pl. del Camp

	Favorable
	Tipus de votació: unanimitat

	Vista la sol·licitud de permís per a la instal·lació d'una terrassa exterior dins de la plaça del Camp, amb la col·locació de vuit taules i les cadires corresponents fins al mes de novembre i de quatre taules i les cadires corresponents a partir del mes de novembre;
Vistos els informes emesos per la Policia Local i els Serveis Tècnics Municipals i a proposta de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda autoritzar la instal·lació de la terrassa amb cinc taules i quatre cadires, cadascuna, amb els condicionants següents:
· L’ordenança que regula l’ocupació temporal de la via pública per a bars i/o restaurants, en el seu article 2 especifica que la durada màxima de l’autorització de terrasses serà anual.
· Tots els elements que pertanyin a una mateixa autorització i/o establiment estaran realitzats amb material del mateix color, disseny i textura. Cap element pot estar ancorat al paviment. El conjunt de mobiliari instal·lat haurà d’harmonitzar entre si i amb l’entorn. No es permetrà la instal·lació de mobiliari de publicitat. Totes les instal·lacions i complements han de ser desmuntables.
· No s’admet la delimitació de l’espai amb tanques, jardineres o elements similars.
· A requeriment de l’Ajuntament, i sempre que concorrin raons d’interès públic (fires, dies de mercat, etc.), el titular de la llicència queda obligat a retirar la terrassa i deixar lliure l’espai públic ocupat.
· El titular de la llicència queda obligat a vetllar pel control de les molèsties generades per l’activitat a la terrassa, en especial pel que fa al soroll.
· No es permet cap font d’emissió de música, soroll, etc. (aparells de TV, reproductors de música o similars).
· Els horaris d’ús establerts a l’Ordenança són els següents: l’horari màxim d’ocupació de diumenge a dijous finalitzarà a les 01.00 hores, i els divendres, dissabtes i vigílies de festius finalitzarà a les 02.00 hores. L’incompliment de l’horari serà motiu de retirada del permís concedit.
En cas de no complir-se aquests requisits, l’Ajuntament aplicarà la sanció corresponent i es reserva la possibilitat de revocar l'ocupació de la via pública.
D’acord amb l’ordenança núm. 12 actualment vigent, la taxa per cada taula i les cadires corresponents, a la plaça del Camp, durant els mesos de juliol i agost, és de 36,90 €/mes; la resta de l’any és de 22,60 €/mes.


	Expedient 1358/2023. Celebració aniversari d’un establiment, dia 5 d'agost de 2023

	Favorable
	Tipus de votació: unanimitat

	Vista la sol·licitud d’un bar que exposa que amb motiu de la celebració de l'aniversari de l'establiment el dia 5 d'agost, demana autorització per poder dur a terme la festa a la plaça de Palau de les 19.00 a les 24.00 hores amb diferents actuacions musicals i la col·locació d'una barra per a poder servir el beure; també demana poder disposar de sis tarimes i d'una connexió al subministrament elèctric;
Vist l'informe 330/2023 emès per la Policia Local i a proposta dels regidors delegats de Governació i de Cultura,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda concedir el que sol·licita previ pagament de la taxa corresponent i amb la condició que s’han de fer càrrec d’anar a buscar i retornar el material esmentat. Es comunicar al sol·licitant que l'autorització de les actuacions musicals queden condicionades al fet que els concerts han de finalitzar a les 24.00 hores, que el soroll que puguin ocasionar no pot superar els 70 decibels i del compliment estricte dels horaris fixats i de les possibles incidències que es puguin produir. S'adverteix al sol·licitant que l’activitat no pot obstaculitzar l'accés dels veïns de la zona als seus habitatges. En cas que hi hagi queixes veïnals per l'incompliment d'aquestes mesures no s'autoritzarà la realització de nous concerts. La taxa per l’aprofitament per particulars de serveis i materials municipals ascendeix a 36,00 €. L'import s'haurà d'abonar al compte bancari de l’Ajuntament de Solsona núm. ES60 2100 0081 9902 0000 0425.


	Expedient 1375/2023. Veïns del carrer de Sant Llorenç – sopar amb motiu de la festa del carrer, dia 5 d'agost de 2023

	Favorable
	Tipus de votació: unanimitat

	Vista la sol·licitud presentada i subscrita per Isidre Costa i Arceda, amb DNI núm. ***5462**, representant dels veïns del carrer de Sant Llorenç, en què demana poder tallar el carrer, entre la travessia dels Dominics i fins la travessia del carrer de Santa Llúcia, el dia 5 d’agost, de les 20.00 a les 02.00 hores, per dur a terme un sopar amb els veïns de la zona;
A proposta de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda concedir el que sol·licita sempre que no s'impedeixi la circulació de vehicles al carrer de la Regata de pujada a la plaça de Sant Joan, i a la travessia del carrer dels Dominics per tal que els vehicles puguin sortir pel Consell Comarcal de Solsonès direcció a la carretera de Bassella i carrer de Santa Llúcia i comunicar al sol·licitant que l’activitat ha de finalitzar a les 01.30 hores. Cal separar i gestionar correctament els residus generats per aquesta celebració i adreçar-se a l'Oficina Ambiental de Solsona, situada al carrer del Castell, 17, 1r pis, per sol·licitar els contenidors per al reciclatge de les deixalles.


PERSONAL
	Expedient 1313/2023. Permís per formació

	Favorable
	Tipus de votació: unanimitat

	Vista la sol·licitud de permís d’una treballadora municipal per formació per fer el curs "Coaching per a Docents", organitzat per l’entitat Prisma, que s'impartirà en modalitat en línia asíncron del 3 al 31 de juliol de 2023, amb un màxim de 40 hores i un cost de 80,00 €;
Vist que aquesta treballadora no té autoritzada fins el dia d'avui cap hora de formació coincident amb la jornada de treball durant el curs 2022/2023;
Vist el que estableix el pacte-conveni de l'Ajuntament de Solsona a l'article 10;
A proposta de la regidora delegada d’Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda aprovar la sol·licitud presentada, autoritzar el cost de la formació i autoritzar les hores de formació a compte de la setmana del 17 al 23 de juliol de 2023. Cal presentar la factura del curs a nom de l’Ajuntament de Solsona i, una vegada acreditat el pagament i el certificat de la formació, es farà efectiu el cost del curs. Es registrarà al sistema de control horari una incidència de formació pel període concedit. Si una vegada autoritzat el permís per formació no és possible fer la formació per manca de places al curs o per desistiment de la persona sol·licitant, cal comunicar-ho a Recursos Humans.


	Expedient 1343/2023. Permís per formació

	Favorable
	Tipus de votació: unanimitat

	Vista la sol·licitud d’un treballador municipal en què exposa haver fet dos cursos de competències dels que no rebrà el certificat fins el mes de setembre de 2023 i sol·licita permís per formació per aquests cursos a compte de les hores del mes de juliol dels curs 2022/2023;
Vist el que estableix el pacte-conveni de l'Ajuntament de Solsona a l'article 10;
Vist que a la sol·licitud no s'ha adjuntat el programa de curs, no s'ha concretat la modalitat del curs (presencial o en línia) i no s'ha concretat el total d'hores ni els horaris d'impartició del curs;

A proposta de la regidora delegada d'Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda requerir a l’interessat que adjunti el programa del curs, concreti la modalitat de realització del curs, el total d'hores de durada del curs i que concreti les dates i horaris de realització del curs.


	Expedient 1344/2023. Permís per formació

	Favorable
	Tipus de votació: unanimitat

	Vista la sol·licitud presentada per d’una treballadora municipal de permís per formació pel curs "Ioga a l’escola: relaxació, concentració i gestió emocional", organitzat per l’entitat Somdocents, especialitzada en formació telemàtica, que es va fer els dies 3 d’abril a 2 de maig de 2023 en modalitat en línia asíncron, amb un màxim de 40 hores i un cost de 75,00 € i sol·licita que aquestes hores es computin a comptes de les hores del mes de juliol;
Vist que aquesta persona té autoritzades fins el dia d'avui set hores de formació coincidents amb la jornada de treball del curs 2022/2023;
Vist el que estableix el pacte-conveni de l'Ajuntament de Solsona a l'article 10;
A proposta de la regidora delegada d’Educació,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda aprovar la sol·licitud presentada, autoritzar el cost de la formació i autoritzar les hores de formació a compte de la setmana del 17 al 23 de juliol de 2023. Cal presentar la factura del curs a nom de l’Ajuntament de Solsona per poder assumir el cost de la formació. Es registrarà al sistema de control horari una incidència de formació pel període concedit.


SUBVENCIONS
	Expedient 859/2023. Subvenció Agència de Residus de Catalunya – retirada dels elements d’amiant en coberta a l’edifici del carrer de Salvador Espriu, 10

	Favorable
	Tipus de votació: unanimitat

	Al DOGC núm. 8922, de 24 de maig de 2023, es va publicar la Resolució ACC/1734/2023, de 16 de maig, de convocatòria d’ajuts destinats a la retirada, en origen, de residus de materials d’aïllament i de la construcció que continguin amiant, ubicats a l’àmbit territorial de Catalunya, i a instal·lacions d’autoconsum fotovoltaic en cobertes afectades.
Al DOGC núm. 8905, s’havia publicat la Resolució ACC/1434/2023, de 27 d’abril, per la qual s’aprovaven les bases reguladores que han de regir la convocatòria d’ajuts destinats a la retirada, en origen, de residus de materials d’aïllament i de la construcció que continguin amiant, ubicats a l’àmbit territorial de Catalunya, i a instal·lacions d’autoconsum fotovoltaic en cobertes afectades.
Atès que l’Ajuntament de Solsona és propietari de l’immoble situat al núm. 10 del carrer de Salvador Espriu, en el qual hi ha una coberta i uns faldons de coberta amb amiant;
A proposta dels regidors delegats de Medi Ambient i d’Esports,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda acollir-se a la convocatòria més amunt esmentada i sol·licitar una subvenció a l’Agència de Residus de Catalunya per a la retirada dels elements d’amiant en coberta a l'edifici del carrer de Salvador Espriu, 10.


	Expedient 1406/2023. Programa de desenvolupament rural de Catalunya 2014-2022 – subvenció projecte “Condicionament de basses per a evitar ofegaments de fauna i afavorir la biodiversitat”

	Favorable
	Tipus de votació: unanimitat

	Al DOGC núm. 8799, de 23 de novembre de 2022, es va publicar l’Ordre ACC/249/2022, de 18 de novembre, per la qual s’aprovaven les bases reguladores de les subvencions als espais naturals de Catalunya, els hàbitats i les espècies, en el marc del Programa de desenvolupament rural de Catalunya 2014-2022.
Al DOGC núm. 8941, de 21 de juny de 2023, s'ha publicat la Resolució ACC/2165/2023, de 13 de juny, per la qual es convoquen les subvencions per a l’any 2023-2024 als espais naturals de Catalunya, els hàbitats i les espècies, en el marc del Programa de desenvolupament rural de Catalunya 2014-2022.
Atès que l’Ajuntament de Solsona té prevista l’actuació “Condicionament de basses per a evitar ofegaments de fauna i afavorir la biodiversitat”, actuació amb la qual es complementa la naturalització de les basses em desús de la depuradora de Solsona;
A proposta del regidor delegat de Medi Ambient,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda:
Primer. Acollir-se a la convocatòria prevista a la Resolució ACC/2165/2023 i sol·licitar una subvenció, per a l’exercici 2024, per al projecte “Condicionament de basses per a evitar ofegaments de fauna i afavorir la biodiversitat”.
Segon. En el cas d’obtenir la subvenció sol·licitada, preveure la partida corresponent al pressupost municipal de l'exercici 2024 i executar l’actuació.


URBANISME
	Expedient 702/2023. Llicència urbanística – desmuntar una coberta de fibrociment i construir en el seu lloc una terrassa

	Favorable
	Tipus de votació: unanimitat

	Vista la sol·licitud de llicència d'obres per desmuntar una coberta de fibrociment i construir en el seu lloc una terrassa a l’edifici situat a la carretera de Bassella (llicència núm. AS-2023/137);
Vist l'informe emès pels Serveis Tècnics Municipals i a proposta de l’alcaldessa i del regidor delegat d’Urbanisme,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda:
1. Concedir la llicència sol·licitada, amb les condicions que es detallen a continuació:
· Caldrà disposar en lloc visible la llicència d’obres concedida.
· És d’aplicació l’article 31, instal·lació de tanques de protecció d’obres i de tubs de càrrega i descàrrega, de l’Ordenança municipal de convivència ciutadana.
· Si és necessari ocupar la via pública amb bastides o amuntegament de material caldrà sol·licitar la corresponent autorització. Aquestes ocupacions estan sotmeses a l’informe favorable de la Policia Local.
· La retirada de la placa de fibrociment haurà de seguit el corresponent protocol per a treballs amb amiant.
2. Subjectar aquesta llicència als terminis de caducitat previstos en la legislació urbanística catalana que s'especifiquen a continuació:
a) un any per començar les obres,
b) tres anys per acabar-les.


	Expedient 784/2023. Llicència urbanística – rehabilitar l'interior d'un habitatge, c/ de Sant Pere

	Favorable
	Tipus de votació: unanimitat

	Vista la sol·licitud de llicència d'obres per rehabilitar l’interior d’un habitatge, consistent en la reforma de la cuina i de la cambra de bany i substitució dels  tancaments exteriors, situat al carrer de Sant Pere (llicència núm. AS-2023/138);
Vist l'informe emès pels Serveis Tècnics Municipals i a proposta de l’alcaldessa i del regidor delegat d’Urbanisme,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda:
1. Concedir la llicència sol·licitada, amb les condicions que es detallen a continuació:
· Caldrà recollir la placa d’obres a les oficines tècniques municipals, previ pagament de la taxa corresponent i disposar-la en lloc visible.
· És d’aplicació l’article 31, instal·lació de tanques de protecció d’obres i de tubs de càrrega i descàrrega, de l’Ordenança municipal de convivència ciutadana.
· Si és necessari ocupar la via pública amb bastides o amuntegament de material caldrà sol·licitar la corresponent autorització. Aquestes ocupacions estan sotmeses a l’informe favorable de la Policia Local.
2. Subjectar aquesta llicència als terminis de caducitat previstos en la legislació urbanística catalana que s'especifiquen a continuació:
a) un any per començar les obres,
b) tres anys per acabar-les.


	Expedient 735/2023. Llicència constitució en règim de propietat horitzontal – ctra. de Torà

	Favorable
	Tipus de votació: unanimitat

	Vista la sol·licitud de llicència per a la constitució en règim de propietat horitzontal a un edifici situat a la carretera de Torà (ref. cadastral 6901405CG7560S);
Vist l’informe emès pels Serveis Tècnics Municipals de 13 de juliol de 2023, a proposta de l’alcaldessa i del regidor delegat d’Urbanisme,
La Junta de Govern Local, en virtut de les facultats que té delegades per decret d'Alcaldia 265/2023, de 14 de juliol, i per unanimitat dels assistents, acorda:
1. Concedir la llicència per a la constitució en règim de propietat horitzontal, de manera que en resultin les entitats definides a la memòria tècnica aportada i que són les següents:
Número 
Situació
Ús
m2
Coeficient
Entitat 1
P. baixa
comercial
162,00
10%
Entitat 2
P. primera
habitatge
153,00
20%
Entitat 3-bis
P. segona - 1a
habitatge
61,75
10%
Entitat 3
P. segona - 2a
habitatge
65,00
10%
Entitat 4-bis
P. tercera - 1a
habitatge
60,75
12,50%
Entitat 4
P. tercera - 2a
habitatge
58,00
12,50%
Entitat 5
P. quarta
habitatge
124,00
25%
2. Comunicar al sol·licitant que caldrà actualitzar les dades cadastrals.


	Expedient 910/2023. Llicència de primera ocupació – c/ de Llobera

	Favorable
	Tipus de votació: unanimitat

	Vista la sol·licitud de llicència de primera ocupació per a habitatges de nova construcció situats al carrer de Llobera que disposen de llicència d’obres per acord de la Junta de Govern Local del dia 23 de maig de 2022, (ref. cadastral 7303225CG7570S0005DY) (llicència núm. Mj2022/5);
Vist l'informe emès pels Serveis Tècnics Municipals i a proposta de l’alcaldessa i del regidor delegat d’Urbanisme,
La Junta de Govern Local, en virtut de les facultats que té delegades per decret d’Alcaldia 265/2023, de 14 de juliol, i per unanimitat dels assistents, acorda concedir la llicència sol·licitada.


La presidenta aixeca la sessió, de la qual, com a secretària actal., estenc aquesta acta.

Vist i plau
La secretària actal.
La presidenta

